ΓΡΑΠΤΗ ΕΡΩΤΗΣΗ E-2669/97 υποβολή: Kirsi Piha (PPE) προς την Επιτροπή (1 Σεπτεμβρίου 1997)

Θέμα: Προβλήματα από τη διαρροή πληροφοριών στη δημοσιότητα προ της δημοσίευσης του προγράμματος Agenda 2000 της Επιτροπής

Στις 16.7.1997 η Ευρωπαϊκή Επιτροπή παρουσίασε ενώπιον του Ευρωπαϊκού Κοινοβουλίου το πρόγραμμα Agenda 2000, στο οποίο συμπεριλαμβάνονται ξεχωριστά για κάθε υποψήφια προς ένταξη στην Ένωση χώρα εκθέσεις όπου αξιολογούνται οι δυνατότητες εκάστης από τις υποψήφιες αυτές να αρχίσει διαπραγματεύσεις με την Κοινότητα. Παρόλ' αυτά, το περιεχόμενο των εκθέσεων αυτών είχε γίνει, από πολύ νωρίτερα, γνωστό σε όλους όσοι παρακολουθούν τα μέσα μαζικής ενημέρωσης διότι τα ευρωπαϊκά ειδησεογραφικά πρακτορεία, είχαν κοινοποιήσει, βάσει πληροφοριών που είχαν όπως ισχυρίστηκαν από πηγές εντός της Επιτροπής, λεπτομέρειες εν σχέσει με τις αξιολογήσεις αυτές, από την προηγούμενη, ήδη, εβδομάδα.

Λόγω της διαρροής αυτής πληροφοριών από την Επιτροπή, άρχισαν να αναπτύσσονται, χωρίς λόγο, διάφορες θεωρίες ενώ και η ικανότητα της Επιτροπής να ασκεί την πολιτική της στον τομέα της ενημέρωσης κατά τον προγραμματισμένο και προβλέψιμο τρόπο τέθηκε υπό αμφισβήτηση. Ένεκα της αποτυχίας της επίσημης παρουσίασης του περιεχομένου των εκθέσεων, τόσο το Ευρωπαϊκό Κοινοβούλιο ως θεσμικό όργανο όσο και οι βουλευτές αυτού, μεμονωμένα, βρέθηκαν σε δυσχερή θέση διότι η παρουσίαση του θέματος και η συζήτηση επ' αυτού βάσει του Κανονισμού είχε, πλέον, καταστεί αδύνατη λόγω της διαρροής, πολύ νωρίτερα, πληροφοριών στην δημοσιότητα εν σχέσει με το θέμα αυτό.

Αναφορικά με τα ανωτέρω ερωτώ: ποιά μέτρα προτίθεται να λάβει η Επιτροπή προκειμένου να εξακριβώσει πώς και γιατί διέρρευσαν πρόωρα λεπτομερή στοιχεία για το περιεχόμενο των εκθέσεων αυτών στην δημοσιότητα και, πώς προτίθεται να διασφαλίσει η Επιτροπή ότι δεν θα σημειωθούν και στο μέλλον παρόμοιες διαρροές πληροφοριών στην δημοσιότητα;

Απάντηση του κ. Van den Broek εξ ονόματος της Επιτροπής (1 Οκτωβρίου 1997)

Η Επιτροπή φρόντισε να παρουσιάσει το πρόγραμμα «Ατζέντα 2000» ((COM(97) 2000. )) στο Κοινοβούλιο αμέσως μετά την έγκρισή του από το σώμα των επιτρόπων, στη συνεδρίασή του στις 15 Ιουλίου 1997. Ο πρόεδρος Santer και ο επίτροπος Van den Broek το παρουσίασαν λεπτομερώς στην σύνοδο ολομελείας, στις 16 Ιουλίου 1997, ενώ το Κοινοβούλιο είχε τρίωρη συζήτηση.

Το Αξιότιμο Μέλος του Κοινοβουλίου θα εκτιμήσει ότι ο όγκος και η σημασία των ανακοινώσεων της Επιτροπής ήταν χωρίς προηγούμενο και έθεταν σημαντικές υλικές προκλήσεις στο όργανο. Η Επιτροπή ήταν, παρόλα αυτά, σε θέση να διανείμει στις 16 Ιουλίου 1997, στα μέλη του ΕΚ, σε άλλα όργανα, στα κράτη μέλη, στις υποψήφιες χώρες και στον τύπο τα έγγραφα «Ατζέντα 2000 τόμος Ι, για μια ευρύτερη και ισχυρότερη Ένωση» (91 σελίδες), «Ατζέντα 2000, τόμος ΙΙ» (62 σελ.), τις γνώμες σχετικά με τις αιτήσεις για την προσχώρηση στην Ένωση (περίπου 1000 σελίδες) καθώς και συνοπτικές εκθέσεις και συμπεράσματα. Χρειάστηκε να γίνουν στο Στρασβούργο ειδικές ρυθμίσεις για τη μετάφραση και την εκτύπωση μέρα και νύκτα και να οργανωθεί ειδική μεταφορά μεταξύ Βρυξέλλων και Στρασβούργου.

Ενώ η Επιτροπή σημειώνει ότι προέκυψαν ορισμένα προβλήματα στην ενέργεια Ατζέντα 2000, θεωρεί ότι στο σύνολό της έφθασε σε επιτυχή κατάληξη. Οι ανακοινώσεις της Ατζέντα 2000 έγιναν ευνοϊκά δεκτές από το Κοινοβούλιο στη σύνοδό του στις 16 Ιουλίου 1997.